b'\n_START_ARTICLE_\nAnarkistimartat\n_START_PARAGRAPH_\nAnarkistimartat on suomalainen vuonna 2007 perustettu marttayhdistys. Sen toiminta pohjautuu Marttaliiton s\xc3\xa4\xc3\xa4nt\xc3\xb6jen ohella joihinkin anarkismin ihanteisiin. Yhdistys on my\xc3\xb6s Marttaliiton j\xc3\xa4sen. Anarkistimartoilla on toimintaa Helsingiss\xc3\xa4 ja Rovaniemell\xc3\xa4. J\xc3\xa4seni\xc3\xa4 sill\xc3\xa4 oli vuonna 2011 noin 130._NEWLINE_Perinteisen marttatoiminnan lis\xc3\xa4ksi Anarkistimartat harjoittaa yhteisty\xc3\xb6t\xc3\xa4 muun muassa erilaisten maahanmuuttaja- ja vammaisj\xc3\xa4rjest\xc3\xb6jen kanssa. Omien sanojensa mukaan yhdistys tavoittelee "eri ihmisryhmien ja sukupuolten keskin\xc3\xa4ist\xc3\xa4 tasa-arvoa, hierarkioista ja rakenteellisesta v\xc3\xa4kivallasta vapaata el\xc3\xa4m\xc3\xa4\xc3\xa4, kulttuurin ja ilmaisun vapautta ja moninaisuutta, sek\xc3\xa4 ihmisten yhteiseloa sopusoinnussa luonnon kanssa."'